Fleiri en þúsund Danir hafa sótt um bætur frá hinu opinbera vegna líkamlegs tjóns sem þeir telja að sé af völdum bólusetningar við kórónuveirunni. Nær helmingi umsókna hefur verið hafnað en lítill hluti samþykktur.
Berlingske greinir frá þessu en stofnun sem sér um kvartanirnar hefur afgreitt um helming þeirra. Alls hafa ellefu hundruð þrjátíu og átta sótt um bætur. Þar af hefur stofnunin samþykkt kröfur þrjátíu og tveggja en hafnað um fimm hundruð.
Danska ríkisútvarpið hefur eftir Karen-Inger Bast, framkvæmdastjóra stofnunarinnar, að sanna þurfi að tengsl séu á milli bólusetningar og þeirra líkamlegu kvilla sem hrjá umsækjendur. Það hafi alla jafna ekki tekist. Þá þurfi aukaverkanirnar að vera alvarlegar og sjaldæfar.
Að sögn Bast sækja um tíu til fimmtán um í hverri viku. Það hljómi eins og mikill fjöldi en hafa beri í huga hversu margir voru bólusettir á skömmum tíma gegn kórónuveirunni. Í því samhengi sé fjöldinn ekki svo mikill. Lágt hlutfall samþykktra umsókna sýnir að bóluefnin eru örugg, að sögn Bast. Vissulega veikist margir eftir bólusetningu en þau veikindi séu ekki endilega tengd sprautunni. Tíu af þeim sem fengu bætur glíma við lömun í andliti eftir bólusetninguna og sex fengu blóðtappa.
Ríflega þúsund Danir hafa sótt um bætur vegna aukaverkana af bólusetningu gegn kórónuveirunni. 32 umsóknir hafa verið samþykktar.